PANEVĖŽIO RAJONO SAVIVALDYBĖS ADMINISTRACIJOS

DIREKTORIUS

ĮSAKYMAS

Dėl ugdymo organizavimo karantino metu

2020 m. lapkričio 9 d. Nr. A-630

Panevėžys

Vadovaudamasis Lietuvos Respublikos vietos savivaldos įstatymo 29 straipsnio 8 dalies 2 punktu, Lietuvos Respublikos Vyriausybės 2020 m. lapkričio 4 d. nutarimu Nr. 1226 „Dėl karantino Lietuvos Respublikos teritorijoje paskelbimo“, Lietuvos Respublikos sveikatos apsaugos ministro – Valstybės lygio ekstremaliosios situacijos valstybės operacijų vadovo 2020 m. spalio 30 d. sprendimu Nr.-2457 „Dėl savivaldybių, priskiriamų žaliajai, geltonajai ir raudonajai zonai, nustatymo“:

1. P a v e d u nuo 2020 m. lapkričio 7 d. iki lapkričio 29 d.:

1.1. Panevėžio rajono savivaldybės bendrojo ugdymo mokyklų vadovams ugdymą mokyklose pagal pagrindinio, vidurinio ugdymo programas vykdyti nuotoliniu būdu;

1.2. Panevėžio rajono savivaldybės mokyklų vadovams ugdymą pagal ikimokyklinio, priešmokyklinio ir pradinio ugdymo programas vykdyti kasdieniu būdu, užtikrinant Valstybės lygio ekstremaliosios situacijos operacijų vadovo nustatytas asmenų srautų valdymo, saugaus atstumo laikymosi ir kitas būtinas visuomenės sveikatos saugos, higienos, asmenų aprūpinimo būtinosiomis asmeninėmis apsaugos priemonėmis sąlygas;

1.3. Panevėžio rajono savivaldybės įstaigoms ir organizacijoms ugdymą pagal neformaliojo vaikų švietimo programas vykdyti nuotoliniu būdu arba stabdyti, išskyrus programas, kurias vykdant užtikrinamos Valstybės lygio ekstremaliosios situacijos operacijų vadovo nustatytos asmenų srautų valdymo, saugaus atstumo laikymosi ir kitos būtinos visuomenės sveikatos saugos, higienos, asmenų aprūpinimo būtinosiomis asmeninėmis apsaugos priemonėmis sąlygos ir kurios:

1.3.1. įgyvendinamos mokyklose, kuriose ugdymas vykdomas kasdieniu būdu arba derinant nuotolinį su kasdieniu būdu, vykdant tos mokyklos ugdymo planą, pailgintos dienos grupių ar visos dienos mokyklos veiklą;

1.3.2. organizuojamos atvirose erdvėse (lauke);

1.3.3. vykdomos individualaus mokymo / ugdymo forma;

1.3.4.	vykdomos mokytojo, dirbančio tik su viena, ne didesne kaip 5 mokinių grupe, ir tik vienoje įstaigoje, patalpose užtikrinant 10 m2 plotą vienam besimokančiajam;

1.4. Panevėžio rajono savivaldybės įstaigoms ir organizacijoms neformalųjį suaugusiųjų švietimą vykdyti nuotoliniu būdu arba stabdyti, išskyrus atvejus, kai mokymas vykdomas užtikrinant Valstybės lygio ekstremaliosios situacijos operacijų vadovo nustatytas asmenų srautų valdymo, saugaus atstumo laikymosi ir kitas būtinas visuomenės sveikatos saugos, higienos, asmenų aprūpinimo būtinosiomis asmeninėmis apsaugos priemonėmis sąlygas ne didesnėmis kaip 5 žmonių grupėmis, patalpose, kuriose vykdomas mokymas, užtikrinant 10 m2 plotą vienam besimokančiajam;

1.5. Panevėžio rajono savivaldybės įstaigoms švietimo pagalbą teikti, užtikrinant Valstybės lygio ekstremaliosios situacijos operacijų vadovo nustatytas asmenų srautų valdymo, saugaus atstumo laikymosi ir kitas būtinas visuomenės sveikatos saugos, higienos, asmenų aprūpinimo būtinosiomis asmeninėmis apsaugos priemonėmis sąlygas, tokiu pat būdu, kokiu vykdoma veikla švietimo įstaigoje ir kitų švietimo teikėjų; arba teikti nuotoliniu būdu;

1.6. visų Panevėžio rajono savivaldybės bendrojo ugdymo mokyklų, švietimo įstaigų, organizacijų, vykdančių neformalųjį vaikų ir suaugusiųjų švietimą, vadovams priimti sprendimus dėl ugdymo organizavimo įstaigose konkrečių būdų ir formų, juos viešai paskelbti įstaigų tinklapiuose.

2. Už šio įsakymo vykdymą asmeniškai yra atsakingi švietimo įstaigų vadovai, neformalųjį vaikų ir suaugusiųjų švietimą Panevėžio rajono savivaldybės organizuojančiose įstaigose ir organizacijose vykdantys vadovai, administracinę priežiūrą vykdo Panevėžio rajono savivaldybės administracijos Švietimo, kultūros ir sporto skyriaus darbuotojai.

Šis įsakymas per vieną mėnesį nuo įsigaliojimo dienos gali būti skundžiamas Regionų apygardos administracinio teismo Panevėžio rūmams (adresu: Respublikos g. 62, Panevėžys) Lietuvos Respublikos administracinių bylų teisenos įstatymo nustatyta tvarka.

Savivaldybės administracijos direktorius	Eugenijus Lunskis